Linda Teuteberg

D **Linda Teuteberg** (* 22. April 1981 as **Linda Merschin** z Königs Wusterhausen) isch e dytschi Räächtsaawälti un Bolitikeri (FDP). Syter anne 2017 isch si Mitgliid vum Dytsche Bundesdaag, Obfrau vu dr FDP-Frakzioon im Innenuusschuss un däre ire migrazioonsbolitischi Sprächeri. Dervoor het d Teuteberg vu 2009 bis 2014 as Abgoordneti em brandeburgische Landdaag aagheert. Si isch syter 2011 gweelt Mitgliid im FDP-Bundesvoorstand un syt em 26. April 2019 FDP-Generaalsekreteeri. Derzue isch si syt em 30. November 2019 Vorsitzeri vu dr FDP Brandeburg.

## Uusbildig un Beruef
D Linda Teuteberg isch z Görsdorf bi Storkow as Doochter vun ere Leereri un eme Inschenieer ufgwagse. Ire Abituur het si am Kadoolische Gimnasium Bernhardinum z Fürstenwalde/Spree gmacht.

An dr Universiteet Potsdam het d Teuteberg as Stipendiaati vu dr Studiestiftig vum dytsche Volk Räächtswisseschaft un Volkswiirtschaft studiert un mit em Eerschte Juristische Staatsexaame abgschlosse. In dr Zt vum Studium un au no dernoo het si an dr Leerstiel fir Effetli Räächt un Stroofträächt vu dr Universiteet Potsdam gschafft. Fir e räächtsfilosoofisch Aarbet zue dr Themaatik „Gräächt Styyrsischteem“ isch si 2003 mit em eerschte Bryys bim Studierendewettbewäärb vum Bundesinneminischterium in dr Kategory *Wisseschaftligi Uusarbaitig* un mit em *Wilhelm-von-Humboldt-Bryys* vu dr Vereinigung zur Förderung der Rechtsphilosophie e. V. z Potsdam geert.

D Teuteberg het s Referendariaat bim Chammergriicht absolviert un het 2013 s Assessorexaamen abglait. Si het im Bundesminischterium fir Bildig un Foorschig gschafft un isch as Räächtsaawälti zuegloo.

## Bolitik
### Bartei
D Linda Teuteberg isch anne 1998 in di Junge Liberale yydrätte un 2000 in d FDP.

Si isch Spitzekandidaati vu dr Junge Liberale Brandeburg zue dr Landdaagswaal 2009 un Landdaagskandidaati vu dr FDP Brandeburg (Blatz 2 vu dr Landeslischt) im Wahlchrais Potsdam I gsii. Si isch Prässesprächeri vum Landesvoorstand vu dr Junge Liberale Brandeburg gsii un Mitgliid im Bundesvoostand. Vu 2009 bis 2013 isch si Mitgliid vum Landesvoorstand vu dr FDP Brandeburg gsii, zletscht as stellverdrättendi Voorsitzeri. Iri Fachbiet sin d Oornigs- un Finanzbolitik un au d Inne- un Räächtsbolitik.

D Teuteberg isch syter 2011 Mitgliid vum Bundesvorstand vu dr FDP. Iri Wiiderwaal dur dr Bundesbarteidaag im Meerz 2013 isch in dr brandebuurgische FDP kritisiert woore. wel si d Teuteberg ooni Votum vum Landesverband zur Wahl gstellt ghaa het un vum Vorsitzer vu dr FDP-Frakzioon im Schleswig-Holsteinische Landdaag Wolfgang Kubicki vorgschlaa wooren isch. D Landesbartei het fir die Posizioon dr Brandebuurger Frakzioonsschef Andreas Büttner vorgsääne ghaa, wu mit eme Stimmenaadail vu 23,56 bzw. 20,52 % in zwee Waalgäng uf em Bundesbarteidaag dr Yyzuug in s Gremium verbasst het.

Am 17. April 2019 isch si vum FDP-Vorsitzer Christian Lindner as Noofolgeri vu dr Nicola Beer fir s Amt vu dr FDP-Generalsekreteeri vorgschlaa woore. Gweelt wooren isch si derno am 26. April 2019 uf em 70. oordelige FDP-Bundesbarteidaag.

### Abgoordneti

#### Landdaag (2009–2014)
Am 27. Septämber 2009 isch d Teuteberg iber d Landeslischt in Brandebuurger Landdaag gweelt woore. Im Waalkampf isch si u.&nbsp;a. vum Hans-Dietrich Genscher unterstitzt woore.

Im Landdaag isch d Teuteberg Mitgliid vum Räächtsuusschuss gsii, vum Riichterwaaluusschuss un vu dr Enquete-Kummission „Aufarbeitung der Geschichte und Bewältigung von Folgen der SED-Diktatur und des Übergangs in einen demokratischen Rechtsstaat im Land Brandenburg“, derzue stellverdrättend Mitgliid vu dr Uusschiss fir Huushalt un Finanze, fir Wiirtschaft un fir Europaaagläägehaite un Entwickligsbolitik. D Teuteberg isch räächts- un meediebpolitischi Sprächeri vu d ire Frakzioon gsii.

Schwäärpinkt vu dr bolitische Aarbet vu dr Teuteberg im Landdaag sin d Ufschaffig vu dr SED-Diktatuur un d Wiiderguetmachig vum in dr DDR veruursachte Uuräächts gsii, derzue isch si fir e liberaali Wiirtschaftsbolitik yydrätte.

Zue dr Landdaagswaal 2014 isch si nimi aadrätte.

#### Bundesdaag (syt 2017)

Im Novämber 2016 isch d Linda Teuteberg uf eme Landesbarteidaag zur Spitzekandidaati vu dr brandebuurgische FDP fir d Bundesdaagswaal 2017 gweelt woore. Mit 57 Brozänt vu dr Delegiertestimme het si si geg dr Axel Graf Bülow duuregsetzt. Z Brandebuurg het d FDP 7,1 % vu dr Zwootstimme iberchuu, im Waalchrais Potsdam – Potsdam-Mittelmark II – Teltow-Fläming II, wu d Teuteberg aadrätten isch, 9,2 %; Bi dr Eerschtstimme het d Teuteberg 7,5 % kriegt.

Im Bundesdaag isch d Teuteberg Mitgliid vum Innenuusschuss un deert Obfrau vu ire Frakzioon. Derzue isch si stellverdrättend Mitgliid vum Huushaltsuusschuss un in dr FDP-Frakzioon Vorsitzeri vu dr Aarbetsgruppe Inne un Sprächeri fir Migrazioon.

## Privaatlääbe
D Teuteberg isch evangeelisch un syter 2007 ghyroote mit em Björn Teuteberg.

## Schrifte (Uuswaal)
* *Die wirtschaftliche Betätigung der Gemeinden.* In: Kyrill-Alexander Schwarz u. a. (Hrsg.): *Kommunalrecht.* Universitäts-Verlag, Potsdam 2004, ISBN 3-937786-17-1, S. 84–108.
* *Daseinsvorsorge durch, nicht für kommunale Unternehmen?* In: *Landes- und Kommunalverwaltung.* 2008, S. 150–154.
* mit em Philipp Mützel: *Notwendige Verbesserungen im strafrechtlichen Rehabilitierungsverfahren für Opfer des SED-Unrechts.* In: *Zeitschrift für Rechtspolitik* 2014, S. 145–149.

## Weblink

* Websyte vu dr Linda Teuteberg
* Biografy uf dr Websyte vum Dytsche Bundesdaag

## Fueßnote